
Tanulásban akadályozott gyermekek figyelmének és emlékezetének fejlesztése

A tanulási képesség kialakulásában elengedhetetlen szerepe van a legtöbb kognitív funkciónak. Dolgozatomban a figyelem és az emlékezet témakörének körüljárására vállalkozom a teljesség igénye nélkül.
A figyelem alapvető képesség, az információszerzés elemi feltétele. Kapuként működik a tudás megszerzéséhez. Az emlékezet olyan összetett kognitív képesség, amely biztosítja az ingersorok bevésését és felidézését.
A dolgozatom célja, hogy felhívja a figyelmet az emlékezet és a figyelem fejlesztésének fontosságára, mivel e kognitív funkciók megfelelő funkcionálása nélkül nem beszélhetünk eredményes tanulásról.
A tanulásban akadályozott gyermekek figyelmi terjedelme szűk, nem tartós és sokkal fáradékonyabb, fokozottabban jellemző a kicsapongás, a hullámzás. A felidézés során nem tudnak mindent pontosan felidézni. A gyermek többnyire csak az utolsó elemre emlékszik egy hosszú utasításból, a tanultakat nehezen tudja „lehívni” a tartós memóriából. Éppen ezen problémákból adódóan szükséges a minél többszöri ismétlés és gyakorlás a tanulásban akadályozott gyermeknek mind a figyelem, mind az emlékezet terén.
A dolgozat empirikus vizsgálatban 4 gyermek figyelem és vizuális emlékezet fejlesztése történt. A gyermekek 10-12 évesek, mindannyian diagnózisukat tekintve enyhe értelmi fogyatékosak. A vizsgálatba bevontam egy illesztett kontroll csoportot is, mivel fontos, hogy a kapott eredmények alátámaszthatók legyenek. A fejlesztés megkezdése előtt mindkét csoporttal felvettem egy előtesztet, majd a fejlesztés befejezésekor egy utótesztet. Ezzel biztosítva a fejlesztés eredményességének szemléltetését. A fejlesztés 2012 márciustól májusig történt heti 2 alkalommal.
A figyelem területén a fejlesztett csoport átlagosan 26%-os fejlődést mutatott az utófelméréskor. A kontroll csoport ezzel szemben átlagosan 9%-os fejlődést mutatott. Az emlékezet terén a fejlesztett csoport átlagosan 22%-ot fejlődött, míg a kontroll csoport átlagosan 2%-ot fejlődött.
Összességében elmondható, hogy a gyerek fejlődtek az eltelt időszakban. A fejlesztésben eltelt rövid idő ellenére mérhető eredményeket kaptam mind az emlékezet, mind a figyelem területén a két csoport között. Ugyanakkor a kimutathatóbb, elkülönültebb eredmények érdekében egy hosszabb távú fejlesztés megvalósítása szükséges.



